stanford-oval/wikipedia huggingface dataset:
Mikki Hiiren jouluaatto
Juoni

Joulu lähestyy, mutta Ebenezer Ankka (Roope Ankka Ebenezer Scroogen roolissa) ajattelee silti vain rahaa. Hänen alaisensa Bob Hiiri (Mikki Hiiri Bob Cratchitin roolissa) työskentelee sisukkaasti hänen alaisenaan, vaikka onkin ylityöllistetty ja alipalkkainen. Ebenezerin työpaikalle saapuu kaksikko herra Myyrä ja herra Rotta, jotka keräävät rahaa köyhille, mutta saavat poistua paikalta ilman kolikon kolikkoa. Myös Ebenezerin sukulaispoika Fred (Aku Ankka) saapuu paikalle ja pyytää Ebenezeriä jouluaterialle, mutta hänet käännytetään ovelta töykeästi.
Päivää ennen joulua Ebenezerin luo saapuu hänen entisen kollegansa Jacob Marleyn (Hessu Hopo) haamu. Marley, joka oli elinaikanaan yhtä töykeä ja itsekäs kuten Ebenezer, tulee varoittamaan häntä. Jos Ebenezer ei paranna tapojansa, hänen kohtalokseen tulee kuoltuaan Marleyn tapaan kantaa painavia kahleita ikuisesti. Marley kertoo entiselle ystävälleen, että häntä tulee tapaamaan kolme henkeä. Ebenezerin täytyy tehdä kaikki mitä henget tahtovat, sillä muuten hänen "ketjuistaan" tulee painavammat kuin Marleyn.
Kun Ebenezer on nukkumassa, hänen luokseen saapuu Menneiden joulujen henki (Samu Sirkka), joka vie hänet takaisin nuoruuden aikoihin. Silloin Ebenezerillä oli paljon ystäviä ja tyttöystävä Isabelle (ensimmäisessä suomenkielisessä jälkiäänityksessä Kultu Kimallus) (Iines Ankka). Kun ensimmäisen muistelman ajankohdasta on kulunut kymmenen vuotta, Isabelle (Kultu) tiedustelee Ebenezeriltä parin avioutumisaikeista. Mutta Ebenezer särkee naisen sydämen, kun raha osoittautuu Ebenezerille tärkeämmäksi kuin rakkaus. Menneiden joulujen henki vie Ebenezerin takaisin kotiin jättäen hänet tunnon tuskissaan suremaan omaa käytöstään.
Pian ensimmäisen hengen vierailun jälkeen saapuu Nykyisen joulun henki (Vili Jättiläinen), joka vie Scroogen Bob Hiiren kodin ulkopuolelle. Ikkunan takaa katsoessaan Ebenezerille valkeaa, kuinka köyhä perhe onkaan ja että perheen poika Tim on vakavasti sairas. Kun Ebenezer haluaa tietää totuuden Timin tulevaisuudesta, henki ja Hiirien talo katoaa.
Hetken päästä Ebenezer huomaa olevansa hautausmaalla ja Tulevien joulujen henki (Musta Pekka) näyttää Hiiren perheen surevan Timin haudan äärellä. Henki näyttää myös Ebenezerille hänen oman hautansa, ja tönäisee Ebenezerin hautaan. Kun Ebenezer luulee kuolevansa, hän huomaa olevansa omassa huoneessaan. Hän päättää korjata tekemänsä vääryydet ja tuottaa kaikille iloa.
Ääninäyttelijät

| Alkuperäinen näyttelijä | Suomalainen näyttelijä (vuoden 1983 dubbaus) | Suomalainen näyttelijä (vuoden 2002 dubbaus) | Rooli |
| --- | --- | --- | --- |
| Alan Young | Matti Ranin | Seppo Mäki | Roope Ankka / Ebenezer Ankka |
| Wayne Allwine | Pekka Autiovuori | Antti Pääkkönen | Mikki Hiiri / Bob Hiiri |
| Clarence Nash | Jukka Puotila | Jukka Rasila | Aku Ankka / Fred |
| Hal Smith | Olli Tuominen | Petri Liski | Hessu Hopo / Jacob Marley |
| Patricia Parris | Jaana Oravisto | Petra Karjalainen | Kultu Kimallus / Isabelle (Iines Ankka)  |
| Dick Billingsley | Jyri Jokinen |  ? | Pikku-Tim (Mortti tai Vertti Hiiri)  |
| Eddie Carroll | Jarno Hiilloskorpi | Seppo Mäki | Menneiden joulujen henki (Samu Sirkka)  |
| Will Ryan | Kauko Helovirta | Rauno Ahonen | Nykyisen joulun henki (Vili Jättiläinen)  |
| Will Ryan | ? | Pertti Koivula | Tulevien joulujen henki (Musta Pekka)  |
| Will Ryan | Kauko Helovirta | Markus Bäckman | Susipukki |
| Will Ryan | Pekka Autiovuori | ? | Almunkerääjä (Myyrä)  |
| Hal Smith | Matti Olavi Ranin | Tom Pöysti | Almunkerääjä  (Rotta) |
| Wayne Allwine, Will Ryan | Pekka Autiovuori, Matti Olavi Ranin | Jarkko Tamminen, Tom Pöysti | Haudankaivajat |
Mikki Hiiren jouluaaton VHS-julkaisun mukaan myös Aimo Tepponen ja Pauli Poranen esiintyvät ensimmäisessä dubbauksessa.
Ensimmäisen dubbauksen tuotanto
| --- | --- |
Suomennos ja ohjaus:: Matti Ranin
Suomeksi toimittanut:: Finn-Kasper, Matti Ranin ky
Äänitys:: Suomen Elokuva-arkiston Äänitysstudiot
Äänitys:: Tom Forsström
Miksaus:: Tom Forsström & Tuomo Kattilakoski
Laulujen musiikillinen johto:: Heikki Laurila
Laulajat:: Ritva Laurila, Anita Pajunen, Martti Metsäketo ja Kai Lind
Vastaanotto

Video-oppaassa vuodelta 1994 Asko Alanen sanoi elokuvaa jotenkin innottomaksi Dickens-tarinan modernisoinniksi ja antoi sille kaksi tähteä viidestä.
Mignet HM-14 Pou du Ciel

Mignet HM-14 Pou du Ciel
Mignet HM-14 Pou du Ciel
Mignet HM-14 Pou du Ciel (Taivaankirppu) on ranskalainen vuonna 1934 suunniteltu itserakennettava lentokone.
Koneen suunnitteli sähköinsinööri Henri Mignet vuonna 1934. Koneesta tuli suosittu, sen rakennusohjekirjoja myytiin tuhansia kappaleita Euroopassa ja satoja koneita valmistettiin eri maissa. Koneen rakenne oli hyvin yksinkertainen, ja siinä ei ollut lainkaan korkeusperäsintä eikä siivekkeitä. Kone ei kuitenkaan oiennut yli 15 asteen syöksystä, mikä aiheutti useita lentäjän kuolemaan johtaneita onnettomuuksia. Kone asetettiin useissa maissa lentokieltoon ja sen suosio hupeni. Mignet kuitenkin jatkoi koneensa kehittämistä kuolemaansa vuonna 1965 asti.
Käyttö Suomessa

Suomeen hankittiin 1930-luvulla useita Taivaankirppuja, näistä rekisteröitiin OH-KAA, OH-KAB ja OH-KAH. Konetyyppi asetettiin Suomessa lentokieltoon vuonna 1939.
Tekniset tiedot > Yleiset ominaisuudet

Kärkiväli: etummainen siipi 6 m, takimmainen 4 m
Siipipinta-ala: 9 m²
Pituus: 3,5 m
Korkeus: 1,6 m
Tyhjäpaino: 120 kg
Lentopaino: 200 kg
Voimalaite: Aubier Dunne tai Poinsard-moottori, teho 27-35 hv
Tekniset tiedot > Suorituskyky

Nopeus: 120 km/h
Lakikorkeus: 3 000 m
Toiminta-aika: kolme tuntia
Museokoneita Suomessa

Keski-Suomen ilmailumuseossa on yksi kappale, OH-KAH. Suomen ilmailumuseossa on OH-FBA, joka on replika. Tampereen Vapriikin näyttelyssä on esillä yksi Taivaankirppu, OH-KAA.
Aiheesta muualla

Mignet, Henri: Taivaan kirppu - sen rakentaminen ja lentäminen.  Kirjapaino Oy Libris, 1936.
Kuvia tai muita tiedostoja aiheesta Mignet HM-14 Pou du Ciel Wikimedia Commonsissa
HM-14 Keski-Suomen Ilmailumuseossa v. 2009
Li Chunxiu

| Mitalit> Maa:   Kiina.Naisten yleisurheilu. Olympialaiset  | Mitalit> Maa:   Kiina.Naisten yleisurheilu. Olympialaiset  | Mitalit> Maa:   Kiina.Naisten yleisurheilu. Olympialaiset  | Maa:   Kiina> Naisten yleisurheilu. |
| --- | --- | --- | --- |
|  Pronssia | Barcelona 1992 | 10 km kävely |  |
Li Chunxiu (s. 13. elokuuta 1969 Huzhu, Qinghai) on kiinalainen kilpakävelijä.
Li saavutti 10 kilometrin kävelyssä pronssia Barcelonan kesäolympialaisissa 1992. Hän tuli maaliin viidentenä mutta nousi kolmanneksi, kun aiemmin maaliin tulleet Alina Ivanova ja Ileana Salvador hylättiin epäpuhtaan kävelyn vuoksi. Lin loppuaika oli 44.41, ja hän hävisi kilpailun voittajaksi nousseelle joukkuetoverilleen yhdeksällä sekunnilla.
Lin paras aika 10 kilometrin kävelyssä on vuonna 1993 kävelty 41.48.
Amandine Leynaud

| Mitalit | Mitalit | Mitalit |  |
| --- | --- | --- | --- |
|  Leynaud Lontoon olympialaisissa 2012. |  Leynaud Lontoon olympialaisissa 2012. |  Leynaud Lontoon olympialaisissa 2012. |  |
Maa:   Ranska
Naisten käsipallo
|  Olympialaiset  |  Olympialaiset  |  Olympialaiset  |  |
|  Hopeaa | Rio 2016 |  |  |
| MM-kilpailut  | MM-kilpailut  | MM-kilpailut  |  |
|  Kultaa | Saksa 2017 |  |  |
|  Hopeaa | Kiina 2009 |  |  |
|  Hopeaa | Brasilia 2011 |  |  |
| EM-kilpailut  | EM-kilpailut  | EM-kilpailut  |  |
|  Kultaa | Ranska 2018 |  |  |
|  Pronssia | Ruotsi 2016 |  |  |
Amandine Leynaud (s. 2. toukokuuta 1986 Aubenas) on ranskalainen käsipalloilija, pelipaikaltaan maalivahti. Hän pelasi Ranskan maajoukkueessa ensimmäisen maaottelunsa marraskuussa 2005. Hän on saavuttanut olympiahopeaa Rio de Janeirossa 2016 ja oli mukana jo Pekingin olympialaisissa 2008 ja Lontoon olympialaisissa 2012, joissa Ranska sijoittui viidenneksi. Hän voitti maailmanmestaruuden Saksassa 2017 ja Euroopan-mestaruuden Ranskan kotikisoissa 2018. Seuratasolla hän on edustanut kotimaansa seurojen lisäksi romanialaista CS Oltchim Râmnicu Vâlceaa kaudella 2012–2013 sekä makedonialaista ŽRK Vardar Skopjea vuosina 2013–2018.
Mikrotaloustiede

Mikrotaloustiede muodostaa uusklassisen taloustieteen teorian perustan. Se tutkii, miten ihmiset, kotitaloudet ja yritykset tekevät päätöksiä ja allokoivat niukkoja resursseja. Yleensä tarkastelun kohteena on jokin markkinoista, joilla hyödykkeillä käydään kauppaa.
Mikrotaloustiede tarkastelee eri toimijoiden päätöksien vaikutusta hyödykkeiden kysyntään ja tarjontaan. Kysyntä ja tarjonta määräävät hyödykkeiden hinnan, joka taas ohjaa tulevaa tuotantoa. Mikrotaloustiede tarkastelee yksittäisten toimijoiden päätöksiä ja niiden yhteisvaikutusta. Makrotaloustiede taas tarkastelee taloudellisten toimien summaa, yleensä valtion tasolla.
Teoreettisesta näkökulmasta mikrotaloustieteen yhtenä päämääränä on analysoida markkinamekanismeja, jotka asettavat hyödykkeiden suhteelliset hinnat ja allokoivat niukat resurssit eri käyttötarkoitusten välillä. Mikrotaloustiede analysoi markkinahäiriötä, kun markkinat epäonnistuvat tuottamaan tehokkaan tuloksen. Toisaalta se tarkastelee täydellisen kilpailun vaatimia teoreettisia ehtoja. Mikrotaloustieteen tärkeitä tutkimusalueita ovat epäsymmetrisen informaation tilanteet, valinta epävarmuuden vallitessa ja peliteorian taloudelliset sovellukset.
Teorian lähtökohta

Kysynnän ja tarjonnan teoria olettaa yleensä täydellisen kilpailun markkinat. Tämä tarkoittaa, että markkinoilla on suuri määrä ostajia ja myyjiä ja että yhdelläkään heistä ei ole yksinään merkittävää vaikutusta hintoihin. Todellisuudessa tällainen tilanne vallitsee harvoin. Tällöin tarkastellaan epätäydellisen kilpailun tilanteita. Teoria toimii kuitenkin hyvin yksinkertaisissa tilanteissa.
Taloustieteen valtavirta perustuu uusklassiseen teoriapohjaan. Se ei oleta lähtökohtaisesti, että markkinat ovat parempi kuin jokin muu sosiaalisen järjestäytymisen muoto. Itse asiassa suuri osa analyysista on keskittynyt tarkastelemaan tilanteita, joissa markkinahäiriöt johtavat resurssien allokaatioon, joka on jollakin kriteerillä tarkasteltuna epäoptimaalinen. Näissä tapauksissa tutkimuksen tavoitteena on löytää toimintamuoto, joka vähentää tuhlausta. Näitä ovat esimerkiksi valtion suora kontrolli tai epäsuora säätely, joka ohjaa markkinoilla toimijat käyttäytymään sosiaalisen hyvinvoinnin mukaisesti. Jos on mahdollista, voidaan luoda markkinat sinne mistä ne aikaisemmin puuttuivat, jotta saavutetaan tehokkaampi ratkaisu.
Ihmisten kysynnän hyödykkeille ajatellaan yleensä olevan hyödynmaksimoinnin tulos. Tämän tulkitaan siten, että ottaen huomioon resurssirajoitteet ja kysynnän määrän ja hinnan riippuvuus, kuluttaja tekee valinnan, joka tekee hänet onnellisimmaksi. Vastaavasti yritysten oletetaan maksimoivan toimintansa voittoa.
Soveltava mikrotaloustiede

Mikrotaloustieteellistä analyysia sovelletaan monille erikoisaloille.
Julkistaloustiede tarkastelee valtion verotuksen sekä kulutuksen suunnittelua ja vaikutuksia.
Kaupunkitaloustiede tutkii kaupunkien toimintaa ja organisointia.
Kehitystaloustiede tutkii erityisesti kehitysmaiden talouksiin liittyviä kysymyksiä.
Poliittinen taloustiede analysoi poliittisten instituutioiden toimintaa ja etenkin äänestyskäyttäytymisen vaikutusta poliittiseen toimintaan.
Terveystaloustiede tutkii terveydenhuollon toimintaa ja sen rahoitusta.
Toimialan taloustiede tarkastelee yritysten tuloa ja poistumista markkinoilta, markkinarakenteita sekä tuotekehitystä.
Työn taloustiede tutkii palkkojen määräytymistä, työllisyyttä ja työttömyyttä sekä työmarkkinoiden dynamiikkaa.
Kirjallisuutta

Mas-Colell, A., Whinston, D. & Green, J.: Microeconomic Theory.  Oxford University Press, 1995.  ISBN 951-0-29140-4
Varian, H.: Intermediate Microeconomics: A Modern Approach.  (8th Edition)  W. W. Norton & Company, 2009.  ISBN 9780393934243
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: en:Microeconomics
Käännös suomeksi
Tony Miles

| Tony Miles |
| --- | --- |

Henkilötiedot
Koko nimi:  Anthony John Miles
Syntynyt: 23. huhtikuuta 1955
Kuollut: 12. marraskuuta 2001 (46 vuotta)
Kansalaisuus:   Yhdistynyt kuningaskunta
Shakinpelaaja
Titteli:  suurmestari
Korkein Elo:  2635 (tammikuussa 1996)
Anthony John Miles (23. huhtikuuta 1955 – 12. marraskuuta 2001) oli brittiläinen shakin suurmestari.
Miles syntyi Edgbastonissa Birminghamissa ja oppi shakkipelin nuorella iällä. Vuonna 1968 hän voitti Ison-Britannian alle 14-vuotiaiden mestaruuden, ja vuonna 1973 hän voitti Teessidessa hopeamitalin nuorten maailmanmestaruuskilpailuissa, jotka olivat hänen ensimmäinen tärkeä kansainvälinen shakkikilpailunsa. Hän voitti nuorten maailmanmestaruuden seuraavana vuonna Manilassa.
Miles kirjautui Sheffieldin yliopistoon opiskelemaan matematiikkaa, mutta keskeytti opinnot keskittyäkseen shakkiin. Vuonna 1976 hänestä tuli kaksikymmentävuotiaana Ison-Britannian ensimmäinen suurmestari ja hän sai sijoittaja Jim Slaterin asettaman 5 000 punnan palkkion (sama mies oli merkittävässä asemassa myös Fischerin ja Spasskin vuoden 1972 ottelun onnistumisessa).
IBM-turnauksen jaettu voitto Viktor Kortshnoin kanssa vuonna 1976 aloitti Milesin uran huippukauden. Hän voitti tuon ajan vahvimmat kilpailut, vuosien 1984 ja 1985 Interpolis-turnaukset, ja oli jonkin aikaa länsimaiden paras ja yksi koko maailman parhaista shakinpelaajista. Sitten koitti vuosi 1986 ja ottelu uutta maailmanmestaria Garri Kasparovia vastaan. Miles hävisi ottelun 5,5-0,5, eikä ollut sen jälkeen pelaajana entisensä.
1980- ja 1990-luvuilla Miles jatkoi ahkeraa turnauksissa pelaamista. Vaikka hän ei enää kyennyt aivan entisenlaisiin tuloksiin, hän pääsi vuosina 1987 ja 1990 alueidenvälisiin MM-karsintaturnauksiin ja koko 1990-luvun hänen tuloksensa olivat melko hyviä. Miles tuli tunnetuksi omaperäisestä huumorintajustaan, ehti olla kahdesti naimisissa ja kuoli joulukuussa 2001 diabeteksen aiheuttamaan sydänsairauteen.
Pelityyli ja terveys

Miles oli erinomainen loppupelaaja, joka omasi hyvän tekniikan, eikä ollut erityisen kiinnostunut avausteoriasta. Yksi kuuluisimpia hänen pelejään on varmasti silloista maailmanmestaria Anatoli Karpovia vastaan mustilla voitettu peli. Skarassa 1980, joka alkoi 1.e4 a6!?.
Vaikka Miles oli parhaimmillaan kovahermoinen kilpailija ja oman tiensä kulkija, 1980-luvun puolivälin tienoilla hän alkoi kärsiä  mielenterveydellisistä ongelmista, jotka johtivat syyskuussa 1987 romahdukseen ja lyhyeen sairaalahoitoon. Osasyynä niihin lienevät olleet vaikeudet peliuralla, vaikea avioero toisesta vaimosta ja riidat shakkipromoottori, suurmestari Raymond Keenen ja Milesin pahimman englantilaisen kilpailijan Nigel Shortin kanssa. Englannista pois muuttanut Miles alkoi jälleen menestyä shakissa vuonna 1989. Loppuvuosinaan hän muutti takaisin synnyinmaahansa.
Aiheesta muualla

Wikimedia Commonsissa on kuvia tai muita tiedostoja aiheesta .
Lawton, Fox, Hunt: Tony Miles: 'It's Only Me': England's First Chess Grandmaster.  Batsford, 2003.  ISBN 978-0713488098
Tony Miles ChessGames.com-sivustolla (englanniksi)
Milesin "fingernotes" ICC -palvelimella
Tony Miles: Has Karpov Lost his Marbles? (Arkistoitu – Internet Archive) Lyhyt artikkeli Kingpin-lehdessä
The Miles Report. (Arkistoitu – Internet Archive) Milesin shakkipalstoja vuosilta 1999-2001 ChessCafe.com:in arkistossa.
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Norja  Ranska  BnF data  Saksa  Yhdysvallat  Alankomaat
Metso (entinen yritys)

| Metso Oyj |
| --- | --- |

Yritysmuoto:  julkinen osakeyhtiö
ISIN:  FI0009007835
Perustettu:  1999
Lakkautettu:  2020
Toimitusjohtaja:  Pekka Vauramo
Puheenjohtaja:  Mikael Lilius
Kotipaikka:  Helsinki
Toimiala:  teknologiateollisuus
Tuotteet:  teolliset laitteet ja palveluratkaisut  kaivos-, maarakennus-, öljy- ja kaasualoille ja kierrätykseen sekä paperi-, sellu- ja prosessiteollisuuteen.
Liikevaihto:    3 635 milj. € (2019)
Liikevoitto:    418 milj. € (2019)
Henkilöstö:   15 821 (31.12.2019)
Infobox OKVirheellinen NIMI-arvo: 
Metso Oyj oli suomalainen prosessiteollisuusalan pörssiyhtiö ja yksi nykyisen Metso-pörssiyhtiön edeltäjistä. Sen asiakkaisiin kuuluivat kaivos-, kivenmurskaus-, öljy- ja kaasualoilla ja kierrätyksessä sekä paperi-, sellu- ja prosessiteollisuudessa toimivat yritykset. Metso syntyi vuonna 1999 Valmet Oyj:n ja Rauma Oyj:n sulautuessa yhdeksi yhtiöksi, ja se työllisti 12 000 henkeä 50 maassa.
Heinäkuussa 2019 kerrottiin Metso Mineralsin ja Outotecin fuusioituvan vuonna 2020 uudeksi mineraalialan suuryhtiöksi nimeltä Metso Outotec. Samalla jäljelle jäänyt Metso muuttui Neles-nimiseksi pörssiyhtiöksi, johon jäi Metson teollisuusventtiilien ja prosessiautomaation liiketoiminta. Metso Outotec vaihtoi nimekseen Metso toukokuussa 2023.
Historia > Valmet ja Rauma (1946–1998)

Suomen valtion asetehtaista muodostettiin vuonna 1946 Valtion Metallitehtaat (VMT, ValMet), johon Suomen valtio yhdisti eri puolilla maata sijainneet sotakorvauksia valmistavat metallitehtaansa. Nimi Valmet otettiin käyttöön vuonna 1951.
Rauma syntyi vuonna 1991, kun Yhtyneet Paperitehtaat ja Rauma-Repola fuusioitiin Repola Oy:ksi. Repolaan kuului kolme alakonsernia, Yhtyneet Paperitehtaat Oy, Rauma Oy ja Oy W. Rosenlew Ab.
Rauman toimialoja vuonna 1998 olivat:
Timberjack-metsätyökoneet
Sunds Defibrator -kuitutekniikkalaitteet
Nordberg-kivenmurskaimet
Neles Controls -venttiilit ja -säätöjärjestelmät
Rauma keskittyi kuituteknologiaan, kivenmurskaukseen ja virtauksensäätöratkaisuihin ja Valmet paperi- ja kartonkikoneiden valmistamiseen. Yhtiöt päättivät fuusiostaan marraskuussa 1998. Ylimenokaudella uudesta yhtiöstä käytettiin nimeä Valmet-Rauma. Yhtiöillä oli päällekkäistä toimintaa ja osittain samaa asiakaskuntaakin. Yhdistymisellä tavoiteltiin kasvua erityisesti prosessiteknologiassa ja isomman yrityksen katsottiin pärjäävän paremmin kansainvälisillä markkinoilla. Yhtiön toimiala laajeni monialaiseen suuntaan, ja fuusion arvostelijat kokivatkin, että helpompi kasvu olisi saatu, jos kumpikin yhtiö olisi ostanut oman ydinalansa kilpailijan.
Toimipisteitä Valmet-Raumalla oli 50 maassa ja henkilöstöä 32 000. Yritys toimi neljällä alalla:
paperikoneet,
metsäkoneet
kuitutekniikka
kivenmurskaamot
Historia > Metso ja Valmet 2013–2018

Vuonna 2013 Metso myi Shanghai-Neles Jamesbury Valve Co. Ltd:n Kiinassa sekä Metso Husum AB:n Ruotsissa  lähde?
1.10.2013 ylimääräinen yhtiökokous päätti Metso Oyj:n jakautumisesta kahdeksi erilliseksi pörssiyhtiöksi vuoden 2014 alusta lähtien. Jakautumisen jälkeen Metson Massa, paperi ja voimantuotanto -liiketoimintasegmentit muodostivat uuden yhtiön Valmet Oyj:n, kun taas Kaivos ja maarakennus- sekä Automaatio-liiketoiminnat jatkoivat Metso Oyj:n nimen alla. Joulukuussa Metso kertoi vähentävänsä omistusosuuttaan autotehdas Valmet Automotivessa. Muutoksen myötä Valmet Automotiven asema Metson tytäryhtiönä päättyi.
Valmet Oyj listattiin Helsingin pörssiin 2.1.2014.
Historia > Metso Outotec ja Neles 2019

Heinäkuussa 2019 kerrottiin, että Outotec yhdistyy Metso Mineralsin kanssa muodostaen uuden yrityksen, Metso Outotecin. Outotecin historia oli alkanut 1940-luvulla valtion kupariyhtiö Outokummusta, jossa syntyi idea valmistaa kuparia ilman ulkopuolista energiaa. Liekkisulatusmenetelmän menestyksen seurauksena perustettiin teknologiayksikkö, jonka nimeksi tuli sittemmin Outokumpu Technology. Yhdistymisen seurauksena Metso jaettiin kahteen osaan, joista Metso Minerals oli suurempi. Vanhaan Metsoon jäävän venttiililiiketoiminta Metso Flow Controlin uudeksi nimeksi tuli Neles. Yhdistymisen tavoite oli luoda yhtiö, joka tarjoaa prosessiteknologiaa, laitteita ja palveluja mineraali-, metalli- ja kivenmurskausteollisuuden aloille. Outotecin hallituksen puheenjohtaja Matti Alahuhdan mukaan Metso Minerals ja Outotec täydensivät toisiaan poikkeuksellisesti, sillä niillä ei juuri ole päällekkäisiä toimintoja vaan niiden toiminnot ovat toimialan arvoketjussa peräkkäin. Myös niiden asiakkaat olivat eri puolilla maailmaa: Metso Minerals oli keskittynyt Pohjois- ja Etelä-Amerikkaan, kun taas Outotecin asiakkaat sijaitsivat Euroopassa, Lähi-idässä ja Afrikassa. Fuusiossa arvioitiin saatavan säästöjä noin 100 miljoonaa euroa kustannussäästöinä ja liiketoimintojen synergiasta noin 150 miljoonaa euroa.
Yhdistymisestä päätettiin virallisesti lokakuussa järjestetyissä ylimääräisissä yhtiökokouksissa. Suurimmat osakkeenomistajat tukivat järjestelyä. Yhdistyminen täytyi hyväksyttää myös kilpailuviranomaisilla.
Toukokuussa 2020 Euroopan komissio hyväksyi yhdistymisen. Metson omistajat saivat uudesta yrityksestä valtaosan, 78 prosenttia. Metson toimitusjohtajasta Pekka Vauramosta tuli yhtiön toimitusjohtaja ja Outotecin toimitusjohtajasta Markku Teräsvasarasta varatoimitusjohtaja. Metson hallituksen puheenjohtaja Mikael Lilius tuli Metso Outotecin hallituksen puheenjohtaja ja Outotecin hallituksen puheenjohtajasta Matti Alahuhdasta hallituksen varapuheenjohtaja.  Metso Outotec aloitti toimintansa heinäkuussa 2020.
Organisaatio

Vuoden 2014 alussa voimaan tulleen yritysjaon myös Metson toiminta jakaantui kahteen raportoinsegmenttiin:
Kaivos ja maarakennus
Mineraalien käsittelyjärjestelmät
Murskaus- ja seulontalaitteet
Palveluliiketoimintalinjat
Automaatio
Prosessiautomaatiojärjestelmät
Virtauksensäätöratkaisut
Palveluliiketoimintalinjat.
Metso ilmoitti 30.12.2013 pörssitiedotteella pudottavansa omistusosuuttaan autotehdas Valmet Automotivessa. Muutoksen myötä Valmet Automotiven asema Metson tytäryhtiönä päättyi.
Organisaatio > Hallinto

Pekka Vauramo nimitettiin Metson toimitusjohtajaksi 1. marraskuuta 2018 alkaen.
Metson loppuaikoina sen hallitukseen kuuluivat:
Mikael Lilius (Hallituksen puheenjohtaja 2013–, hallituksen jäsen 2013–)
Christer Gardell (Hallituksen varapuheenjohtaja 2013–, hallituksen jäsen 2006–)
Peter Carlsson (2016–)
Kari Stadigh (2019–)
Lars Josefsson (2013–)
Nina Kopola (2013–)
Antti Mäkinen (2018–)
Arja Talma (2016–)
Raimo Brand (2017–)
Kaivos ja maarakennus

Metson Kaivos ja maarakennus toimittaa teknologiaa, prosesseja, laitteita sekä niihin liittyviä palveluja murskeentuotantoon, maarakennukseen, kaivostoimintaan ja mineraalien prosessointiin. Liiketoiminnat ovat nimeltään Mineraalien käsittelyjärjestelmät, Murskaus- ja seulontalaitteet ja Palvelut.
Kaivos ja maarakennus > Tuotteet ja palvelut

Liiketoiminta-alue tarjoaa asiakkailleen varaosien ja asiantuntija- ja huoltopalveluiden lisäksi:
kaivosteollisuuden kokonaisratkaisuja
jauhinmyllyjä ja jauhatusratkaisuja
murskaimia, murskausratkaisuja, prosessilaitteita kuten pumppuja, suodattimia, sakeuttimia ja erottelulaitteita
liikuteltavia murskaimia ja seuloja
materiaalinkäsittelyratkaisuja ja kuljettimia
Kaivos ja maarakennus > Asiakkaat

Kaivos ja maarakennuksen asiakkaat toimivat kaivos- ja maarakennusteollisuudessa (esimerkiksi louhokset ja urakoitsijat).
Kaivos ja maarakennus > Kilpailijat

Metso kuuluu markkinajohtajien joukkoon jauhinmyllyissä, kaivosmurskaimissa ja maarakennusteollisuuden murskaus- ja seulontalaitoksissa. Sen kilpailijoita ovat kaivosteollisuudessa FLSmidth, Outotec ja ThyssenKrupp, maarakennusteollisuudessa se taas kilpailee Terexin, Atlas Copcon, Caterpillarin ja Sandvikin kanssa.
Automaatio

Metson Automaatio-segmentti toimittaa prosessiteollisuuden virtauksensäätöratkaisuja, automaatio- ja tiedonhallintajärjestelmiä ja -sovelluksia sekä palveluja. Sen liiketoimintalinjat ovat prosessiautomaatiojärjestelmät, virtauksensäätöratkaisut ja palvelut. Toimiala muodostettiin vuonna 1999 yhdistämällä prosessiautomaatiojärjestelmiä valmistava Valmet Automation ja venttiileitä sekä virtauksen säätöjärjestelmiä valmistava Neles Controls.
Vuonna 2012 linjoista suurin liikevaihdoltaan oli virtauksensäätö (449 milj. €). Samana vuonna palvelut-liiketoimintalinjan liikevaihto oli 217 miljoonaa ja prosessiautomaatiolinjan 194 miljoonaa euroa.